Icaya 50
1Rwot owaco kuman ni,
“Waraga me keto nyom ma yam
aryemo ki minwu tye kwene,
ma ceŋ amiye i kare ma onoŋo aryeme-ni?
Yam acatowu bot aŋa
i kin jo ma yam onoŋo acamo banyagi?
Nen, yam gicatowu pi balwu, dok pi turo cik,
en aye ma oweko giryemo minwu woko.
2“Piŋo kono yam pe anoŋo dano mo i kare ma abino-ni?
Dok i kare ma alwoŋo lwoŋo,
piŋo ŋat mo kono pe ogamo doga?
Wutamo ni ciŋa cek, pe twero koko wu?
Tekona pe me larowu?
Koŋ inen, nam otwo woko i kare ma ajuko,
atwero loko kulu ducu doko tim aroo;
rec ma i igi bidoko coo pi can pii, gito woko pi orwo pii.
3Atwero bene loko polo doko macol licuc,
ci aumo woko ki boŋo cola.”
Woro ma latic pa Lubaŋa tye kwede
4Rwot Lubaŋa doŋ opwonya i lok ma myero aloki,
wek aŋe lok ma miyo teko bot dano ma ool.
En coya woko ki i waŋ nino kare ducu odiko,
en coya awiny gin ma en pwonya kwede.
5Rwot Lubaŋa doŋ otyeko yabo ita woko,
pe ajemo, pe bene alokke ŋeya,
6-Aloko ŋeya bot jo ma goya,
dok bene aloko lema bot jo ma telo yer tika;
pe akano waŋa woko ki lewic ki i laa ma giŋulo iye.
7Pien Rwot Lubaŋa konya, mumiyo alee mo pe otwoda;
meno omiyo waŋa obedo matek calo got,
dok onoŋo aŋeyo bene ni pe gibiketo lewic i wiya;
8-pien ŋat ma bimiyo aloyo kop tye cok kweda.
Ŋat mo tye ma mito pido kweda?
Owek wacuŋ kacel kwede i nyim lukiko.
Aŋa ce ma lakworra-ni?
En mono obin cok i ŋeta kany.
9Nen, Rwot Lubaŋa konya,
aŋa ma biŋolo kop loya ni an labal?
Nen, gin ducu gibiti woko calo boŋo, nyenye bicamogi woko.
10Aŋa i kinwu ma lworo Rwot,
ma winyo lok ma laticce waco?
Aŋa ma woto i piny macol
ma pe neno yo ma en tye ka wot iye-ni,
ento geno gire Rwot,
kun jeŋŋe i kom Lubaŋane?
11Nen, wun jo ducu ma wumoko mac,
wun jo ma moko mac i kom yen!
Wuwot i dero mac ma doŋ wumokoni,
kun noŋo mac ma wumoko i lak yen ca lyel menyo yo botwu.
Gin ma wubinoŋo ki bota en ene:
wubibuto piny ma noŋo wutye ki arem madit twatwal.